Иван Кръстев
Поноси ме!

chitanka.info

Всички знаят Ленчето.

За какво ли хленчи то?

Тръгнем на пазар илѝ

бързаме за влака,

хленчи: „Кръста ме боли!

Рамото ме щрака!

Леличко Елена,

тъй съм уморена,

нося твойто име —

хайде, поноси ме!“

Всички знаят Ленчето.

Да го носят — хленчи то.

„Дъжд ще завали навън,

трябва да излизам,

а върти ме и насън

остър ревматизъм.

Братовчеде Симеон,

нищо че не си ми кон,

виждаш — нямам сили,

поноси ме, мили!“

Всички знаят Ленчето.

Да го носят — хленчи то.

Крачи в цветната алея

Оля. Ленчето след нея:

„Поноси ме, Олинка,

че съм болна-болнинка!“…

Вие, разни Ленчета,

дето само хленчите,

с това ваше ПОНОСИ МЕ

ставате НЕПОНОСИМИ!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.